বঙ্গ বিজেপির নেতা-কর্মীদের সঙ্গে সাক্ষাতের অপেক্ষায় নরেন্দ্র মোদি

ওয়েব ডেস্ক: আজ বঙ্গে আসছেন প্রধানমন্ত্রী নরেন্দ্র মোদি (Narendra Modi)। ২৬-এর বিধানসভা নির্বাচনকে পাখির চোখ করে প্রধানমন্ত্রীর আজকের এই বঙ্গসফর অত্যন্ত তাৎপর্যপূর্ণ। গত তিনমাসে এই নিয়ে তিনবার বাংলার মাটিতে পা রেখেছেন প্রধানমন্ত্রী। প্রতিটি সভামঞ্চ থেকেই বিজেপিকে বাংলায় ফিরিয়ে আনার ডাক দিয়েছেন মোদি। আর এবার বঙ্গসফরের আগেই এক্স হ্যান্ডলে পোস্ট করে বিজেপি নেতা-কর্মীদের সঙ্গে দেখা করার ইচ্ছা প্রকাশ করলেন প্রধানমন্ত্রী।

পোস্টে তিনি লিখেছেন, “কলকাতার সমাবেশে বাংলার বিজেপি কার্যকর্তাদের সঙ্গে দেখা করার জন্য অপেক্ষা করছি।” সফরের আগে তাঁর এই কথা বাংলার বিজেপি নেতৃত্বের মনবলকে আরও চাঙ্গা করেছে।

অন্যদিকে, বাংলার শাসক দল তৃণমূলকেও (Trinamool) কটাক্ষ করতে ছাড়েননি মোদি। পোস্টে যোগ করেছেন, “যতদিন যাচ্ছে, তৃণমূলের বিরুদ্ধে জনরোষ বাড়ছে। আমাদের উন্নয়নের জন্য বাংলা বিজেপির দিকে তাকিয়ে আছে।” প্রধানমন্ত্রী আজ দমদমের সভামঞ্চ থেকেও যে শাসকদলকে নিশানা করবেন তা এই পোস্ট থেকেই স্পষ্ট। আজকের মেট্রো রেল প্রকল্পের অনুষ্ঠানে আমন্ত্রিত ছিলেন মুখ্যমন্ত্রী মমতা বন্দ্যোপাধ্যায়। যদিও নীতিগত কারণে প্রধানমন্ত্রীর উদ্বোধনী অনুষ্ঠানে যোগ দেবেন না তিনি।

আরও পড়ুন: ৩ মাসে ৩ বার! আজ ফের বঙ্গে আসছেন প্রধানমন্ত্রী

উল্লেখ্য, আজ শুক্রবার বঙ্গসফরে এসে কলকাতাবাসীর পুজোর উপহার হিসেবে গুরুত্বপূর্ণ তিন মেট্রো প্রকল্পের উদ্বোধন করবেন প্রধানমন্ত্রী। যার ফলে নতুন ১৩.৬১ কিলোমিটার মেট্রোপথ জুড়ে যাবে কলকাতার লাইফলাইনের সঙ্গে। প্রধানমন্ত্রী সু-সজ্জিত যশোর রোড মেট্রো স্টেশন থেকে ফ্ল্যাগঅফ করে মেট্রো সফর করবেন জয়হিন্দ স্টেশন (Jai Hind Metro Station) পর্যন্ত। এই নিয়েও একটি পোস্ট করেছেন প্রধানমন্ত্রী। তিনি লিখেছেন, “বিমানবন্দর ও আইটি হাব এলাকায় যাতায়াতের সংযোগ আরও উন্নত করা হবে”।

আজ মেট্রো প্রকল্পের উদ্বোধনের পর সড়কপথে প্রধানমন্ত্রী রওনা হবেন দমদম সেন্ট্রাল জেল মাঠের দিকে। সেখানে প্রশাসনিক মঞ্চ থেকে কয়েকটি সরকারি প্রকল্পের উদ্বোধন করবেন তিনি। তারপরেই নরেন্দ্র মোদী উঠবেন প্রশাসনিক মঞ্চের পাশেই, বিজেপির রাজনৈতিক মঞ্চে। বিকেল ৫:৩০ থেকে সেখানে ভাষণ দেবেন তিনি। বিধানসভা ভোটের আগে বিজেপি নেতৃত্বকে চাঙ্গা করতে কোন টনিক দেন সেদিকেই সকলের নজর রয়েছে।

প্রসঙ্গত, এই নিয়ে ৩ মাসে ৩ বার বঙ্গ সফর করেছেন প্রধানমন্ত্রী। গত ১৮ দুর্গাপুরে তাঁর শেষ সফর ছিল। সেই সভামঞ্চ থেকে নানান উন্নয়নমূলক প্রকল্পের উদ্বোধন করে তৃণমূল কংগ্রেসকে নানা প্রসঙ্গে আক্রমণ করেছিলেন তিনি।

দেখুন অন্য খবর